次韵和丘秘校登長干寺塔
作者：蘇頌
朝代：宋

paragraphs: 九劫半依山，經營昔甚艱。
周遭嚴佛宇，直上俯天關。
登陟緣梯險，淹留布坐慳。
椽楹亦塗附，櫺檻遍朱殷。
白日分明到，青雲咫尺攀。
龍潭斜影落，鳥翼怯飛還。
基構從吳晉，聲名動朔蠻。
燈然時照耀，梵唱每循環。
往事稠重問，前朝指顧間。
誰知息心處，香火老僧閒。